વરરાજાએ ઝૂકીને વિભાકરનો ચરણસ્પર્શ કર્યો વિભાકરે એના હાથમાં પાંચસોની નોટ આપી. કન્યાએ નીચું જોઇને જ ચરણસ્પર્શ કર્યો. બીજી પાંચસોની નોટ વિભાકરે હાથમાં તૈયાર જ રાખી હતી. કન્યાએ હળવે રહીને ગરદન ઊંચી કરી અને પૈસા લેવા માટે હાથ લંબાવ્યો. એ વખતે લાંબી પાંપણ ઉઠાવીને એણે વિભાકરની સામે જોયું. વિભાકરનો ચહેરો જોઇને જાણે પથ્થરની મૂર્તિ હોય એમ એ થીજી ગઇ. વિભાકર સામે તાકેલી આંખોમાં ગભરાટ છવાયો હતો અને મોં પણ ખુલ્લું જ રહી ગયું હતું. બીજી જ સેકન્ડે એણે એવી તીણી ચીસ પાડી કે ડેલીમાં બેઠેલા બધા ઊભા થઇ ગયા!